
Inhoudsopsomming

Les 1

	[bookmark: _Hlk218771490]In hierdie les sal jy jou kennis en begrip moet toepas om vrae oor lewensrolle te beantwoord:
· Identifiseer en ontleed lewensrolle en verantwoordelikhede soos: leerder, familielid, vriend, liefdesmaat, werknemer, werkgewer, leier en volgeling, ens. 
· Bepaal die veranderende aard van elke lewensrol en verduidelik hoe rolveranderinge verhoudings beïnvloed. 
· Verduidelik hoe die samelewing en kultuur elke lewensrol beïnvloed.



	Sleutelterminologie
Lewensrol: Die rol wat iemand in ’n gesin, gemeenskap, samelewing of ander groep vervul. Dit verwys ook na die verwagting van ’n persoon se optrede in ’n bepaalde sosiale posisie of met ‘n bepaalde status.



Identifiseer en ontleed lewensrolle en verantwoordelikhede 

Wat is lewensrolle?
Elke persoon vervul verskillende rolle in die lewe. ’n Lewensrol is die posisie of rol wat ’n persoon in die samelewing, by die huis, by die skool of in verhoudings vervul. Dit kan een van die volgende insluit: om ’n kind vir jou ouers te wees, leerder, ouer, vriend, werknemer en vele ander.

Namate mense ouer word, verander hul rolle en verantwoordelikhede. Byvoorbeeld, as kind het jy vir die meeste dinge op jou ouers of voogde staatgemaak, en dit was jou verantwoordelikheid om na hulle te luister en hul leiding te volg. Namate jy ouer word, kan jy meer onafhanklik raak en nuwe verantwoordelikhede aanvaar, soos om met huistake te help en jou skoolwerk te bestuur.

Ons kan ook meer as een lewensrol op enige gegewe tydstip vervul. ’n Leerder kan byvoorbeeld ook ’n seun of dogter, ’n broer of suster, ’n vriend, ’n sportspanlid, ’n leier in die klas of ’n deeltydse werknemer wees. Elke rol bring sekere verantwoordelikhede en verwagtinge mee.

	Die rol van 'n leerder (student)
'n Leerder se verantwoordelikhede is om:
· gereeld en betyds skool toe te gaan
· huiswerk en opdragte te voltooi
· onderwysers en klasmaats te respekteer
· skoolreëls te volg
· hard te werk en vir die toekoms voor te berei
	Die rol van 'n familielid
'n Familielid se verantwoordelikhede is om:
· ouers, voogde en ouer mense te respekteer
· met huistake te help
· jonger broers en susters te ondersteun
· eerlik te kommunikeer
· liefde en omgee te toon

	Die rol van 'n vriend
'n Vriend se verantwoordelikhede is om:
· eerlik en betroubaar te wees
· ander se grense te respekteer
· vriende in moeilike tye te ondersteun
· negatiewe groepsdruk te vermy
· positiewe gedrag aan te moedig
	Die rol van 'n liefdesmaat
'n Liefdesmaat se verantwoordelikhede is om:
· respek en vriendelikheid te toon
· openlik te kommunikeer
· persoonlike grense te respekteer en ander se toestemming te vra
· lojaal en eerlik te wees 
· manipulerende of gewelddadige gedrag te vermy



	Die rol van 'n werknemer
'n Werknemer se verantwoordelikhede is om:
· stiptelik en betroubaar te wees
· instruksies te volg
· hard te werk
· werkgewers en kollegas te respekteer
· take verantwoordelik te voltooi
	Die rol van 'n werkgewer
'n Werkgewer se verantwoordelikhede is om:
· werkers regverdig te behandel
· veilige werksomstandighede te bied
· werknemers billik te betaal
· werkersregte te respekteer
· spanwerk aan te moedig

	Die rol van 'n leier
'n Leier se verantwoordelikhede is om:
· regverdige besluite te neem
· ’n goeie voorbeeld te stel
· na ander te luister
· spanwerk aan te moedig
· verantwoordelikheid te neem
	Die rol van 'n volgeling
'n Volgeling se verantwoordelikhede is om:
· met ander saam te werk
· leierskap te respekteer
· positiewe idees te lewer
· verantwoordelik in groepe te werk



Die veranderende aard van lewensrolle
Namate jy deur verskillende lewensfases beweeg, verander jou prioriteite en verantwoordelikhede. ’n Rol wat op een stadium belangrik is, kan later minder belangrik word. Nuwe verantwoordelikhede kan ook onverwags ontstaan.

Voorbeelde
· ’n Leerder kan ’n deeltydse werknemer word om hul gesin te help ondersteun.
· ’n Tiener kan verantwoordelikheid neem vir jonger broers en susters terwyl ouers werk.
· ’n Persoon wat hoofsaaklik ’n volgeling by die skool was, kan later ’n leier in sport, by die werk of in die gemeenskap word.

Soms is hierdie veranderinge positief en help dit mense om meer verantwoordelik en onafhanklik te word. Rolveranderinge kan egter ook stres en druk veroorsaak as iemand sukkel om aan te pas.

Hoe kan rolveranderinge verhoudings beïnvloed?
Wanneer lewensrolle verander, verander verhoudings met ander mense dikwels ook. Nuwe verantwoordelikhede kan bepaal hoeveel tyd, energie en aandag mense aan ander bestee kan word.

Voorbeelde
· ’n Leerder wat deeltyds begin werk, kan minder tyd hê vir vriende en sosiale aktiwiteite.
· ’n Tiener wat vir ’n siek ouer sorg, kan gestres en emosioneel oorweldig voel.
· Om op ’n jong ouderdom ’n ouer te word, kan druk plaas op vriendskappe, opvoeding en romantiese verhoudings.
· ’n Persoon wat tot ’n leierskapsrol bevorder word, kan veranderinge ervaar in hoe vriende of kollegas hulle behandel.

Gesonde kommunikasie, ondersteuning en begrip is belangrik in tye van verandering. Verhoudings word versterk wanneer mense openlik kommunikeer oor hul verantwoordelikhede en gevoelens.


Die invloed van die samelewing en kultuur op lewensrolle 
Die samelewing en kultuur vorm die manier waarop mense optree en wat van hulle verwag word.

	Samelewing
	Kultuur

	Samelewing beïnvloed rolle deur:
· Gesinsverwagtinge
· Skoolreëls
· Godsdiens
· Media
· Gemeenskapswaardes
· Tradisies
Voorbeeld: In sommige gesinne word daar van ouer kinders verwag om vir jonger broers en susters te sorg of tot huishoudelike verantwoordelikhede by te dra.
	Verskillende kulture kan verskillende verwagtinge hê oor:
· Geslagsrolle
· Respek vir ouer mense
· Gesinsverantwoordelikhede
· Leierskap
· Verhoudings
In sommige kulture kan deelname aan sekere tradisies ’n verandering in lewensrolle veroorsaak.



	Voorbeelde van kulturele invloede op lewensrolle
’n Joodse seun vier gewoonlik sy Bar Mitswa op die ouderdom van 13, wat aandui dat hy volgens die Joodse geloof meer godsdienstige verantwoordelikheid aanvaar.

In sommige kulture kan menstruasie as ’n teken gesien word dat ’n meisie vrouwees bereik het, maar dit beteken nie outomaties dat sy emosioneel, fisies of wetlik gereed is vir die huwelik nie.




Les 2

	In hierdie les sal jy jou kennis en begrip moet toepas om vrae oor die proses van adolessensie tot volwassenheid te beantwoord:
· Verduidelik die ontwikkelingsveranderinge wat met die proses van adolessensie tot volwassenheid verband hou.
· Fisiese veranderinge: hormonale veranderinge, vinnige fisiese groei en sekondêre geslagskenmerke.
· Primêre liggaamsveranderinge: groei en rypwording van geslagsorgane (menstruasie en ovulasie), spermproduksie, nagtelike ejakulasie, velprobleme, toename in liggaamsreuk, ens.



	Sleutelterminologie
Adolessensie: Die stadium van fisiese en emosionele ontwikkeling tussen puberteit en jong volwassenheid. Dit is die oorgang van kinderjare na volwassenheid en sluit fisiese, emosionele en sosiale veranderinge in.
Manlik en vroulik: Groeperings volgens geslag, gewoonlik gebaseer op biologiese geslagskenmerke soos voortplantingsorgane.
Menstruasie: Vaginale bloeding wat maandelikse plaasvind as deel van die vroulike hormonale siklus.
Ovulasie: Die vrystelling van ’n eiersel uit die eierstok tydens die vroulike maandelikse siklus.
Sekondêre geslagskenmerke: Fisiese kenmerke wat tydens puberteit ontwikkel, maar nie direk by voortplanting betrokke is nie. Voorbeelde sluit in skaamhare, vergrote borste en breër heupe by vroue, asook gesighare en ’n meer prominente adamsappel by mans.



Oorgang: Adolessensie na volwassenheid
Tydens adolessensie ontwikkel jou liggaam van ’n kinderlike na ’n meer volwasse liggaam. Hierdie proses word puberteit genoem. Tydens puberteit tree hormone as chemiese boodskappers in die liggaam op. Hierdie hormone stuur boodskappe na verskillende liggaamsdele ten opsigte van groei, rypwording en verandering.
· By mans speel testosteroon ’n belangrike rol in veranderinge soos spermproduksie, die groei van die testikels, ’n dieper stem en meer liggaamshare.
· By vroue speel estrogeen ’n belangrike rol in veranderinge soos borsontwikkeling, die breër raak van die heupe en die begin van die menstruele siklus.

Hierdie hormonale veranderinge lei tot twee hoofsoorte fisiese veranderinge: sekondêre geslagskenmerke en primêre liggaamsveranderinge.

Sekondêre geslagskenmerke
	Kyk na hierdie video om jou geheue oor "Decoding Puberty" te verfris:
bit.ly/43vM07w


Baie tieners ervaar vinnige fisiese groei. Hulle kan langer word, gewig optel, meer liggaamshare ontwikkel en veranderinge in hul liggaamsvorm opmerk. Hierdie sigbare veranderinge word sekondêre geslagskenmerke genoem omdat dit wys dat die liggaam volwasse word, maar nie direk by voortplanting betrokke is nie.

Primêre liggaamsveranderinge
Hormone veroorsaak ook veranderinge in die voortplantingstelsel. Dit word primêre veranderinge genoem. Primêre veranderinge sluit die groei en rypwording van die geslagsorgane in.
· By vroue sluit dit ovulasie en menstruasie in.
· By mans sluit dit spermproduksie, die groei van die testikels en nagtelike ejakulasie in.

Ander veranderinge
Sommige veranderinge pas nie slegs in manlike of vroulike kategorieë nie. Baie tieners kan velprobleme, aknee, sweet en verskerpte liggaamsreuk ervaar. Dit is algemene veranderinge wat met hormone en aktiewe sweet- en oliekliere verband hou.

	Dit is normaal en beteken nie dat daar iets fout is met jou nie. Eenvoudige daaglikse gewoontes kan help, soos om gereeld te bad/stort, deodorant te gebruik (indien dit beskikbaar of nodig is), skoon klere te dra en ’n betroubare volwassene om raad te vra as velprobleme moeilik hanteerbaar raak.



Opsomming van veranderinge tydens adolessensie

Les 3

	In hierdie les sal jy jou kennis en begrip moet toepas om vrae oor emosionele en sosiale verandering vanaf adolessensie tot volwassenheid te beantwoord:
· Emosionele veranderinge: die ontwikkeling van ’n meer volwasse persoonlikheid.
· Die diepte van emosies word meer intens, gemoedskommelinge, gevoelens van onsekerheid, ’n fase waarin tieners “onaantasbaar” kan voel, die bevraagtekening of uitdaging van gesag, en veranderende behoeftes ten opsigte van geloof, waardes en seksuele belangstelling.
· Sosiale veranderinge: veranderinge in verhoudings met familie en sosiale groepe, asook ’n groter behoefte aan aanvaarding deur portuurgroepe.



	Sleutelterminologie
Hantering van emosies: Die vermoë om positiewe of negatiewe gevoelens op ’n gesonde manier te bestuur. Dit kan selfbeheersing (om kalm te bly), fokusverskuiwing, die versoek van ondersteuning of erkenning of hantering van emosies insluit.
Emosies: Gevoelens of geestelike reaksies, soos woede, vrees, liefde of geluk, wat deur ’n persoon se ervarings, verhoudings of daaglikse lewe beïnvloed kan word.
"Onaantasbare" denkfase: ’n Fase waarin tieners kan voel asof niks sleg met hulle kan gebeur nie. Dit kan soms daartoe lei dat hulle risiko’s neem, veral wanneer hulle beïnvloed word deur hoe ander hulle sien.
Uniekheid van die self: Die eienskappe, persoonlikheidstrekke en ervarings wat ’n persoon anders maak as ander, want jy is enig in jou soort.



Emosionele en sosiale verandering tydens ontwikkeling na volwassenheid
Soos in die vorige les genoem, bring puberteit baie veranderinge in jou liggaam mee. Sommige van hierdie veranderinge is duidelik sigbaar. Daar is egter ook emosionele en sosiale veranderinge wat plaasvind. Hierdie veranderinge kan jou anders laat voel, en dit is dikwels dié veranderinge wat moeiliker is om te verstaan.

Volwassewordende persoonlikheid
Tydens adolessensie begin jou persoonlikheid meer volwasse word. Jy kan jouself beter begin verstaan, sterker menings ontwikkel, bevraagteken wat jy glo en keuses maak wat jou persoonlikheid uitbeeld of verteenwoordig. Hierdie fase handel oor die beweging van afhanklikheid (om ander nodig te hê) na onafhanklikheid (om dinge self te kan doen) en uiteindelik interafhanklikheid (gemaklike en gebalanseerde samewerking met ander).

Emosionele veranderinge
Terwyl jy probeer om jouself beter te verstaan, kan jy ook sterk emosies, verwarring of skielike veranderinge ten opsigte van gevoelens ervaar.
	Kyk na hierdie video om jou geheue oor die emosionele en sosiale veranderinge tydens puberteit te verfris: bit.ly/4e5CaPO


· Intense emosies en gemoedskommelinge: Emosies word dikwels dieper en meer intens as wat dit in die kinderjare was. Tieners kan die een dag baie selfversekerd en opgewonde voel, maar die volgende dag uitgesluit, onseker of ontsteld voel.
· Gevoelens van onsekerheid: Om onseker te voel, is ’n natuurlike deel van die ontwikkeling van jou eie identiteit. Jy kan soms wonder of jy inpas, of ander jou aanvaar en of jy genoeg doen. Hierdie gevoelens kan jou selfvertroue beïnvloed, maar dit kan jou ook help om meer oor jouself te leer en te ontdek wat vir jou saak maak.
· Die "onaantasbare" stadium van dink en optree: Sommige tieners dink en tree op asof niks sleg met hulle kan gebeur nie. Hulle kan glo dat “dit nie met my sal gebeur nie”, selfs al is ’n situasie riskant of gevaarlik.
· Uitdaging en bevraagtekening van gesag: Tieners kan begin om reëls, verwagtinge en die manier waarop dinge nog altyd gedoen is, te bevraagteken. Dit beteken nie noodwendig dat hulle oneerbiedig is nie. Dit kan ook aandui dat hulle hul eie menings en waardes ontwikkel.
· Veranderende oortuigings, waardes en seksuele belangstelling: Jy kan die dinge wat jy as kind aangeleer het, begin bevraagteken en dieper dink oor wat vir jou saak maak. Jy kan ook meer bewus raak van romantiese verhoudings. Dit is ’n normale deel van grootword, maar dit is belangrik om verantwoordelike keuses te maak en jou eie grense, asook dié van ander, te respekteer.

Strategieë om emosionele veranderinge te bestuur
	Uitdaging
	Hoe om dit te hanteer

	Gemoedskommelinge
	Neem ’n blaaskans wanneer jy oorweldig voel. Bestee tyd weg van jou foon of sosiale media, gaan stap, luister na kalmerende musiek of praat met iemand wat jy vertrou.

	Onsekerheid
	Herinner jouself daaraan dat sosiale media dikwels net die beste dele van mense se lewens vertoon. Die meeste mense ervaar ook twyfel en onsekerhede, selfs al wys hulle dit nie.

	"Onaantasbare" denke
	Voordat jy by risikante gedrag betrokke raak, moet jy jouself vra: “Is hierdie kort oomblik van opwinding die moontlike negatiewe gevolge werd?”

	Bevraagtekening of uitdaging van gesag
	Leer om op 'n respekvolle wyse van ander te verskil. Gebruik jou stem op positiewe maniere, soos om bekommernisse deur skoolrade, klasbesprekings of gemeenskapsforums te opper.



Sosiale veranderinge
Al hierdie veranderinge wat in jou liggaam plaasvind, kan ook jou verhoudings met die mense rondom jou begin beïnvloed.

· Verhoudings met familie: Verhoudings met ouers of voogde kan begin verander. Tieners wil dalk meer onafhanklikheid hê, terwyl ouers of voogde hulle steeds wil lei en beskerm. Dit kan soms tot argumente of meningsverskille lei. Ouers kan voel dat hulle nie gerespekteer word nie, terwyl tieners kan voel dat hulle nie gehoor word nie.
· Sosiale groepe: Sosiale groepe word belangriker tydens adolessensie. Tieners bestee dalk meer tyd saam met vriende en word deur hul belangstellings, menings en gedrag beïnvloed. Hierdie groepe kan beïnvloed hoe tieners dink, aantrek, praat en besluite neem.
· Behoefte aan aanvaarding deur 'n portuurgroep: Die behoefte om deur ’n portuurgroep aanvaar te word, kan soms tot groepsdruk lei. ’n Tiener kan voel dat hulle iets moet doen wat hulle nie regtig wil nie, net om in te pas. Portuurgroepe kan egter ook ’n positiewe invloed hê. Goeie vriende kan jou laat voel dat jy gehoor en ondersteun word, jou aanmoedig om harder te studeer, jou help om verantwoordelike keuses te maak of jou keer om iets onveilig of skadelik te doen.


Les 4

	In hierdie les sal jy jou kennis en begrip moet toepas om vrae oor veranderinge vanaf adolessensie tot volwassenheid te beantwoord:
· Identifiseer en bespreek gedrag wat tot seksuele omgang, tienerswangerskap, seksuele misbruik en verkragting kan lei.
· Formuleer waardes en strategieë wat jou kan help om verantwoordelike besluite oor seksualiteit en leefstyl te neem, byvoorbeeld respek vir jouself en ander, onthouding, selfbeheersing, die reg op privaatheid, die reg om jouself te beskerm, die reg om “nee” te sê en verantwoordelikheid vir jou eie optrede te neem.



	Sleutelterminologie
Seksuele misbruik: Seksuele misbruik is enige ongewenste seksuele gedrag of kontak wat op ’n ander persoon afgedwing word. Dit kan gebeur wanneer iemand geweld, druk, mag of manipulasie gebruik om ’n ander persoon teen hul wil by seksuele gedrag te betrek. Seksuele misbruik sluit die volgende voorbeelde in: om ’n ander persoon op ’n seksueel onvanpaste manier aan te raak, seksuele opmerkings te maak of seksuele handelinge uit te voer wat iemand ongemaklik of geskend laat voel, iemand te dwing om seks te hê, of iemand seksueel te molesteer.
Respek: Respek beteken om ander mense se waardigheid, gevoelens en menslikheid in ag te neem wanneer jy met hulle omgaan by die huis, by die skool, by die werk, op die sportveld of in gesprekke. Dit beteken om mense met sorg, waarde en bedagsaamheid te behandel.
Seksuele uitbuiting: Seksuele uitbuiting is die werklike misbruik of poging tot misbruik van ’n persoon se kwesbaarheid of vertroue. Dit verwys ook na die uitoefening van mag vir seksuele doeleindes. Seksuele uitbuiting is ’n vorm van seksuele misbruik. Verkragting is ook ’n vorm van seksuele misbruik.
Verkragting: Verkragting is ’n uiterste vorm van seksuele misbruik. Dit behels seksuele penetrasie of seksuele omgang met ’n persoon teen hul wil of sonder hul toestemming. 



Gedrag wat tot seksuele omgang, tienerswangerskap, seksuele misbruik en verkragting kan lei
Terwyl jy deur die oorgang van tienerwees na volwassenheid beweeg, hanteer jy meer as net fisiese veranderinge. Jy leer ook om gemoedskommelinge, sosiale druk, digitale voetspore en die verantwoordelikheid van besluitneming, wat toekomsbepalend is, te bestuur.

	Belangrike nota: Verkragting en seksuele misbruik is altyd die skuld van die oortreder, nooit die slagoffer nie. Wanneer ons in hierdie les riskante situasies bespreek, blameer ons nie slagoffers nie. Ons leer hoe om situasies te herken waar ’n persoon dalk addisionele ondersteuning of beskerming nodig het.



Verkeerde inligting
Verkeerde inligting kan ons besluite beïnvloed en ons aan riskante situasies of skadelike uitkomste blootstel. Dit is belangrik om die feite oor die gee van toestemming te verstaan sodat mense hulself en ander kan respekteer.
· Stilte beteken nie "ja" nie: Toestemming moet duidelik en vrylik gegee word. As iemand stil, onseker, bang of onder druk is, of nie “nee” sê nie, beteken dit nie dat hulle ingestem het nie.
· Om in 'n verhouding te wees, gee nie outomatiese toestemming nie: Toestemming moet elke keer gegee word, maak nie saak hoe lank twee mense al saam is of wat voorheen gebeur het nie.
· Mense kan van plan verander: Die gee van toestemming is deurlopend. ’n Persoon het die reg om van plan te verander of enige tyd “stop” te sê. As iemand “stop” sê, moet die ander persoon onmiddellik stop.
· Alkohol en dwelms beïnvloed die gee van toestemming: As iemand te dronk of onder die invloed van dwelms is, kan hulle nie weldeurdagte toestemming gee nie.
· Toestemming handel nie net oor seksuele omgang nie: Toestemming geld in alle vlakke van persoonlike ruimte en seksuele gedrag, insluitend aanraking, soen en die deel van privaat foto’s. Deur die gee van toestemming te ignoreer, kan die grens na seksuele misbruik of verkragting oorskry word.
Dwelms en alkohol
Riskante gedrag kan die kans op seksuele omgang en ongewenste swangerskap verhoog. Voorbeelde is dwelmgebruik of onverantwoordelike alkoholgebruik.

Enige situasie word meer riskant wanneer ’n persoon onder die invloed is, omdat die brein nie helder funksioneer nie. Dit kan tot swak oordeel en minder inhibisies lei. Wanneer die uitwerking van die dwelms of alkohol verby is, kan ’n persoon dalk onthou wat gebeur het, of dit dalk nie duidelik onthou nie, en skuldig of verward voel oor hul keuses.

Dwelmgebruik kan ’n persoon ook meer kwesbaar maak vir seksuele misbruik of verkragting omdat dit hul vermoë kan beïnvloed om duidelik te dink, toestemming te gee, gevaar te herken of ’n onveilige situasie te verlaat. Om onder die invloed te wees, maak die slagoffer egter nooit verantwoordelik vir die misbruik nie. Die persoon wat ’n ander persoon benadeel of onder druk plaas, is altyd verantwoordelik vir hul optrede.

Formuleer waardes en strategieë wat kan help om verantwoordelike besluite oor seksualiteit en leefstyl te neem
Dit is belangrik om duidelike waardes en strategieë te hê wat jou gedrag kan rig en jou teen riskante situasies kan beskerm.

Waardes
	Respek vir jouself en ander
	Indien jy jouself waardeer, sal jy nie aanvaar dat mense jou soos ’n voorwerp behandel nie. Om ander te respekteer, beteken ook dat jy nooit iemand onder druk plaas om iets te doen waarmee hulle nie gemaklik is nie.

	Onthouding
	Onthouding beteken om te kies om glad nie seks te hê nie. Dit is ’n 100% effektiewe manier om swangerskap en SOI’s te voorkom terwyl jy op jou persoonlike doelwitte fokus.

	Selfbeheersing
	Selfbeheersing is soos die “pouseknoppie” vir jou brein. Dit is die vermoë om te stop en oor die moontlike gevolge te dink voordat jy op ’n gevoel reageer.

	Die reg op privaatheid
	Jy het die reg om jou liggaam en jou digitale lewe privaat te hou. Jy skuld niemand toegang tot jou selfoon, jou liggaam of jou persoonlike inligting nie.



Strategieë
	Die reg om "nee" te sê
	Om “nee” te sê, is nie net ’n voorstel nie. Dit is jou wetlike en persoonlike reg. Gebruik ’n ferm stem en duidelike lyftaal. Jy hoef nie ’n verskoning uit te dink nie. “Nee” is ’n volledige sin.

	Neem verantwoordelikheid 
	Om verantwoordelikheid te neem, beteken om eienaarskap vir jou eie dade te aanvaar. Indien jy ’n fout maak, moet jy stappe neem om dit reg te stel in plaas daarvan om ander te blameer.

	Beskerm jouself
	Om jouself te beskerm, sluit in dat jy bewus is van jou omgewing, onveilige situasies, waar moontlik, vermy en jou wetlike regte rakende die gee van toestemming ken.

Dit beteken ook dat jy waarskuwingstekens herken, soos iemand wat jou grense ignoreer, jou onder druk plaas, jou van vriende isoleer of weier om “nee” te aanvaar. Wanneer dit gebeur, moet jy wegbeweeg van die situasie en met ’n betroubare volwassene praat of dit aanmeld.





Les 5

	In hierdie les sal jy jou kennis en begrip moet toepas om vrae oor die proses van adolessensie tot volwassenheid te beantwoord:
· Brei uit oor die vaardighede wat nodig is om verantwoordelike besluite oor seksualiteit en leefstylkeuses te neem, soos selfbewussyn, kritiese denke, besluitneming, probleemoplossing, selfgelding, onderhandeling en kommunikasie.
· Bespreek krities hoe effektiewe strategieë toegepas kan word om verantwoordelike besluite oor seksualiteit en leefstylkeuses te neem.



Vaardighede wat benodig word rakende seksualiteit en leefstylkeuses
Dit kan soms moeilik wees om besluite te neem. Dit kan voel asof jy in twee geskeur word. Verskillende vaardighede kan jou in verskillende situasies help om verantwoordelike leefstylbesluite te neem, veral wanneer jy onseker is oor wat die beste uitkoms sal wees.

Selfbewussyn
Selfbewussyn beteken dat jy jouself goed ken. Jy kan selfbewussyn ontwikkel deur ’n joernaal te hou of weekliks te reflekteer oor wie jy is en waarheen jy in die lewe op pad is. Jy kan ook nadink oor jou sienings oor seksualiteit, seksuele omgang en algemene leefstylkeuses.

	Voorbeeld
Indien 'n vriend jou na ’n partytjie sonder volwassenes nooi, waar jy die enigste meisie tussen baie seuns sal wees, sal ’n gesonde selfbewussyn jou help om die uitnodiging van die hand te wys, omdat jy jou waardes ken en versigtig wil optree.



Kritiese denkvaardighede
Kritiese denke is die vermoë 'n situasie deeglik te deurdink en die inligting te evalueer. Wanneer jy hierdie vaardigheid gebruik, neem jy ’n logiese besluit in plaas van ’n emosionele of impulsiewe besluit. Jy weeg die voor- en nadele teen mekaar op en oorweeg die impak van jou besluit op die hede en vir die toekoms.

Besluitnemingsvaardighede
Nadat jy kritiese denkvaardighede gebruik het om jou opsies te evalueer, gebruik jy besluitnemings-vaardighede om die beste aksieplan te kies. Dit beteken dat jy inligting insamel, die moontlike gevolge van jou keuses vergelyk en dan die beste opsie kies.

	Voorbeeld
Dit is jou droom om eendag ingenieurswese te studeer, maar as graad 10-leerder besef jy dat jy met Wiskunde sukkel en net-net slaag. Jou onderwysers beveel aan dat jy van Wiskunde na Wiskundige Geletterdheid oorskakel, maar jy weet dat dit jou kan verhinder om ingenieurswese te studeer.
’n Verantwoordelike keuse kan wees om ’n tutor te kry of ekstra hulp te vra sodat jy jou punte kan probeer verbeter. ’n Swakker keuse kan wees om van vak te verander sonder om deeglik te oorweeg hoe dit jou toekomstige doelwitte kan beïnvloed.


Probleemoplossingsvaardighede
Soms vereis moeilike besluite ’n plan. Jy kan probleemoplossingsvaardighede gebruik deur hierdie stappe te volg:
· Beskryf die probleem
· Stel moontlike oplossings voor
· Dink aan die moontlike gevolge van elke oplossing
· Kies die beste oplossing
· Voer die oplossing uit
Kommunikasievaardighede
Sodra jy ’n besluit geneem het, is dit belangrik om jou keuse duidelik te kommunikeer. Sommige mense sukkel om te kommunikeer omdat hulle bang is vir kritiek van hul vriende. Goeie kommunikasie help om misverstande te voorkom. Dit stel jou ook in staat om jou eerlike gevoelens uit te druk en duidelik te wees oor wat jy bereid is om te doen en wat jy nie bereid is om te doen nie.

Selfgelding
Om selfgeldend te wees beteken om op te staan vir jou regte en behoeftes. Jy kommunikeer eerlik, openlik en met respek. Jy verduidelik hoe jy voel, watter besluit jy geneem het, en wys begrip vir die ander persoon se standpunt, selfs al stem jy nie met hulle saam nie.

Dit is belangrik om jou besluit duidelik te kommunikeer. Om “nee” te kan sê vir seksuele omgang, moet duidelik en nie onderhandelbaar wees nie. Dit beteken dat jy die persoon in die gesig kyk, oogkontak maak en jou liggaam na hulle toe draai, sodat jou woorde en lyftaal dieselfde boodskap oordra.

Onderhandelingsvaardighede
Onderhandeling beteken om ’n kwessie met ’n ander persoon te bespreek sodat julle ’n wedersydse aanvaarbare oplossing bereik. Hierdie vaardigheid werk goed in konfliksituasies. Dit is belangrik om nie net emosioneel te reageer nie, maar om kalm te bly, na mekaar te luister en saam te werk om die konflik op te los.

Toepassing van strategieë om verantwoordelike besluite te neem
In Les 4 het jy geleer van strategieë soos om “nee” te sê, jouself te beskerm, verantwoordelikheid te neem en duidelike grense te stel. Nog ’n praktiese strategie wat jy kan gebruik wanneer jy ’n moeilike besluit moet neem, is die Stop-en-Evalueer-Strategie. Volg hierdie twee stappe om te voorkom dat jy oorhaastige besluite neem.

①	Wanneer jy onder druk voel, stop eers. Beweeg weg van die situasie as jy moet, sodat jy tyd het om duidelik daaroor te dink.

②	Evalueer dan die situasie deur jouself die volgende vrae te vra: 
· Wil ek dit regtig doen, of doen ek dit net om iemand anders tevrede te stel?
· Pas hierdie keuse by my waardes en grense?
· Kan hierdie besluit beïnvloed wie ek in die toekoms wil word?

Indien jy steeds nie kan besluit nie, verwyder jouself uit die situasie. Jy kan altyd later na die besluit terugkeer wanneer jy tyd gehad het om rustig en duidelik daaroor te dink.


Les 6

	In hierdie les sal jy jou kennis en begrip moet toepas om vrae oor die proses van adolessensie tot volwassenheid te beantwoord:
· Identifiseer en bespreek die voordele van positiewe hanteringstrategieë wat langtermyn-veerkragtigheid en welstand kan verbeter.
· Oefen en demonstreer probleemoplossingsvaardighede wat nodig is om verantwoordelike besluite oor seksualiteit en leefstylkeuses te neem.
· Neem deel aan praktiese klasaktiwiteite soos rolspel, scenario’s, 'n debat of ander toepaslike aktiwiteite.



Die voordele van positiewe hanteringstrategieë wat langtermynveerkragtigheid en welstand sal verbeter
’n Strategie beteken dat ons ’n uitdaging of stresvolle situasie op ’n meer sistematiese manier benader. ’n Strategie is nuttig omdat dit in meer as een situasie en deur meer as een persoon toegepas kan word. Dit kan ook met ander gedeel en aangepas word om by hul omstandighede te pas.

Die doel van strategiese denke is om ons in ’n beter posisie te plaas as waarin ons aanvanklik was. Dit help ons om uitdagings beter te hanteer en verwys daarna as veerkragtigheid.

Wanneer jy vir die eerste keer ’n uitdaging in die gesig staar, kan dit oorweldigend voel. Dink aan iets waarmee jy nou regtig vaardig is. Die eerste keer toe jy dit probeer het, was jy waarskynlik gespanne of onseker, maar jy het ’n manier gevind om te verbeter.

Ongesonde hanteringstrategieë: Vermyding
Hierdie strategieë kan voel asof dit onmiddellike verligting bied, maar die verligting is gewoonlik net tydelik. Op die lang duur veroorsaak vermyding dikwels dat die probleem langer aanhou of erger word.

Voorbeelde:
· Digitale ontsnapping: Om aanhoudend video’s te kyk, speletjies te speel of lang ure deur sosiale media te blaai. ’n Kort afleiding kan jou gedagtes ’n blaaskans gee, maar te veel skermtyd kan ’n manier word om verantwoordelikhede te vermy.
· Gedragsonttrekking: Om te veel te slaap, nie skool by te woon nie of jouself in jou slaapkamer te isoleer om die stresfaktor te vermy.
· Emosionele eet: Om jou na trooskos te wend wanneer jy angstig of oorweldig voel, omdat dit tydelike troos bied.

Ontwikkeling van gesonde hanteringstrategieë
Dit is belangrik om gesonde hanteringstrategieë te ontwikkel wat help om emosionele nood te verminder of stresvolle situasies positief te bestuur.

Emosie-gebaseerde hantering
Wanneer tieners nie ’n stresvolle situasie kan verander nie, is dit gesonder om op die hantering van hul emosionele nood te fokus as om die situasie te vermy.

Voorbeelde: 
· Sosiale bande: Om met vriende te praat of ondersteuning by portuurlede te soek, is belangrik omdat tieners dikwels voel dat hul vriende hul onmiddellike ervarings verstaan.
· Fisiese en kreatiewe uitlaatkleppe: Om fisiese of kreatiewe aktiwiteite te gebruik om stres, frustrasie of angs te verlig. Voorbeelde sluit in hardloop, spansport, musiek luister, skeppende aktiwiteite en kreatiewe skryfwerk.
· Joernaalinskrywings en refleksie: Om gedagtes en gevoelens neer te skryf sodat intense emosies verwerk kan word. Dit kan help voorkom dat jy geestelik oorlaai voel.
Probleem-gebaseerde hantering
Dit is wanneer jy aktief probeer om die bron van die stres te bestuur of te verander. Wanneer ons voel dat ons ’n mate van beheer oor ’n situasie het, is ons meer geneig om strategieë soos hierdie te gebruik:
· Tydsbestuur en beplanning: Breek groot take, soos eksamenvoorbereiding, op in kleiner, hanteerbare stappe. Gebruik ’n studieskedule of taaklys en monitor gereeld jou vordering.
· Soek inligting: Vind oplossings deur vir hulp te vra of betroubare inligting in te win. Jy kan byvoorbeeld ’n onderwyser vra om ’n moeilike konsep te verduidelik, loopbaanopsies ondersoek of raad by ’n betroubare mentor kry.
· Kognitiewe herformulering: Verander die manier waarop jy oor ’n stresvolle situasie dink. In plaas daarvan om dit as ’n onmoontlike bedreiging te sien, probeer dit sien as ’n uitdaging wat bestuur of oorkom kan word.

Probleemoplossingsvaardighede 
Uitdagings is ’n normale deel van die lewe. Wanneer jy leer om uitdagings op ’n deurdagte en gestruktureerde manier op te los, kan dit jou help om beter besluite te neem en meer in beheer te voel.

’n Nuttige hulpmiddel hiervoor is die probleemoplossingsmatriks:

· Stap 1: Identifiseer die uitdaging.
Wees so spesifiek as moontlik, sodat jy duidelik verstaan waarmee jy te doen het. Moenie net aan die situasie self dink nie, maar ook aan die gevoelens wat daarmee verband hou.

· Stap 2: Verken opsies en gevolge.
Dink aan soveel moontlike oplossings as wat jy kan. Oorweeg dan die moontlike gevolge van elke oplossing. Selfs al lyk ’n oplossing aanvanklik nie prakties nie, kan jy dit steeds neerskryf. Jy kan dit later uitskakel. Kies daarna die beste oplossing.

· Stap 3: Besluit watter aksies geneem moet word.
Dink aan wat volgende moet gebeur. Onthou dat jy ’n positiewe uitkoms probeer bereik. Oorweeg of daar ook ander mense betrokke is, of hulle toestemming gegee het, en of die aksie by jou waardes pas.

· Stap 4: Reflekteer.
Nadat jy die oplossing geïmplementeer het, dink na oor wat effektiewe resultate gelewer het en wat verbeter kan word. Vra jouself af:  Wat sal ek anders doen om dit beter te hanteer, indien dit weer in die toekoms sou gebeur?

Les 7

	In hierdie les sal jy jou kennis en begrip moet toepas om vrae oor die proses van adolessensie tot volwassenheid te beantwoord:
· Toon respek vir diversiteit, insluitend biologiese geslag, geslagsidentiteit en seksuele oriëntasie, soos LGBTQIA+: lesbies, gay, biseksueel, transgender, queer en interseksueel.
· Bronne waar tieners hulp en betroubare inligting oor seksualiteit en leefstylkeuses kan kry.
· Die rol van voeding in gesondheid en fisieke aktiwiteit.



In die afgelope paar jaar het Suid-Afrika steeds ernstige uitdagings in die gesig gestaar wat verband hou met geslagsgebaseerde geweld (GGG). Hierdie tipe geweld raak baie mense en kan aanranding, seksuele mishandeling en verkragting insluit.

Een skadelike vorm van geweld staan bekend as “korrektiewe verkragting”. Dit verwys na die verkragting van ’n persoon op grond van hul seksuele oriëntasie of geslagsidentiteit, dikwels met die valse en skadelike oortuiging dat dit kan “regstel” wie hulle is. Baie adolessente kan sukkel met die gevolge van hierdie soort geweld, veral wanneer hulle nie deur hul vriende, families of gemeenskappe aanvaar word nie.

Respek vir diversiteit
Ons woon in ’n diverse land. Ons is almal anders, maar ons is almal mense. Almal verdien om met waardigheid en respek behandel te word.

Baie eienskappe vorm ons identiteit. Die oorgang van adolessensie na volwassenheid behels dat ons wegbeweeg van denke wat slegs na “reg” of “verkeerd”  verwys en begin verstaan dat identiteit kompleks kan wees.

Om diversiteit te respekteer, beteken om te erken dat elke persoon se verhouding met hul liggaam en identiteit individueel is en met respek behandel moet word.

Dit is belangrik om die terme te verstaan wat in ons diverse land gebruik word:
· Biologiese geslag: Verwys na die biologiese eienskappe waarmee ’n persoon gebore word, soos chromosome, hormone en anatomie. Hierdie eienskappe word dikwels gebruik om ’n persoon by geboorte as manlik of vroulik te klassifiseer.
· Geslagsidentiteit: Verwys na hoe ’n persoon hulself ervaar en uitdruk as manlik, vroulik, beide of nie een van die twee nie. Dit sluit ook die rolle, gedrag en verwagtinge in wat die samelewing met manlikheid of vroulikheid kan assosieer.
· Seksuele oriëntasie: Verwys na ’n persoon se fisiese, romantiese of emosionele aangetrokkenheid tot ‘n ander persoon.

Die definisie van LGBTQIA+
Die term LGBTQIA+ is ŉ term vir verskillende seksuele oriëntasies en geslagsidentiteite. 
	Lesbies
	Verwys na vroue wat tot ander vroue aangetrokke is.

	Gay
	Verwys na mans wat tot ander mans aangetrokke is.

	Biseksueel
	Verwys na persone wat tot meer as een geslag aangetrokke kan wees.

	Queer
	’n Breë term vir seksuele oriëntasies of geslagsidentiteite wat nie noodwendig by tradisionele idees oor seksualiteit of geslag pas nie. Dit word dikwels gebruik deur mense wat nie ’n spesifieke etiket wil gebruik nie.

	Transgender
	’n Persoon wie se geslagsidentiteit nie dieselfde is as die geslag wat by geboorte aan hulle toegeken is nie.

	Interseksueel
	’n Persoon wat gebore is met biologiese geslagskenmerke wat nie binne tipiese manlike of vroulike kategorieë pas nie.

	Aseksueel
	Verwys na persone wat min of geen seksuele aantrekking tot ander ervaar nie.

	+ Plus
	Verwys na ander geslagsidentiteite en seksuele oriëntasies wat nie spesifiek in die afkorting genoem word nie.



Waar om hulp te vind oor seksualiteit en leefstylkeuses
As tiener kan jy soms verward, gespanne of bekommerd voel oor seksualiteit, verhoudings, identiteit of leefstylkeuses.

Bronne van ondersteuning sluit in:Nuttige Suid-Afrikaanse ondersteuningsdienste:
· Childline Suid-Afrika: 0800 055 555
· SADAG Geestesgesondheidslyn: 0800 567 567
· GGG Bevelsentrum: 0800 428 428
· Nooddienste: 10111

· Betroubare ouers, versorgers of familielede
· Onderwysers, skoolberaders en Lewensoriëntering-onderwysers
· Dokters, verpleegkundiges en plaaslike klinieke
· Maatskaplike werkers en sielkundiges
· Gemeenskapsorganisasies en jeuggroepe

Jy moet dit vermy om slegs op sosiale media staat te maak vir raad. Inligting oor seksualiteit en leefstylkeuses moet van betroubare en geloofwaardige bronne kom.
Rol van voeding in gesondheid en fisiese aktiwiteite 
Om gesonde leefstylkeuses te maak, gaan nie net oor verantwoordelike besluite oor seksualiteit en emosies nie. Ons moet ook na ons liggame omsien deur gereeld te oefen en gebalanseerd te eet.

Voeding is die proses waardeur die liggaam die kos en voedingstowwe kry wat dit nodig het om te groei, gesond te bly, energie te hê en behoorlik te funksioneer. ’n Gebalanseerde dieet moet koolhidrate, proteïene, gesonde vette, vrugte, groente en genoeg water insluit.

'n Gebalanseerde oefenprogram moet verskillende soorte bewegingsaktiwiteite gedurende die week insluit:
· Kardiovaskulêre oefening: Oefening wat jou hartklop verhoog en bloedvloei verbeter, soos hardloop, fietsry of dans.
· Kragoefening: Oefening wat spierkrag ontwikkel en help om beserings te voorkom, soos liggaamsgewigoefeninge of oefeninge met gewigte.
· Balansoefeninge: Oefening wat jou kernspiere versterk en help om spiergroepe te stabiliseer, soos joga of balansoefeninge.
· Strek: Sagte strekoefening kan jou spiere help herstel, buigsaamheid verbeter en styfheid verminder.

In hierdie les sal jy jou kennis en begrip moet toepas om vrae oor  lewensrolle   te beantwoord:      Identifiseer en ontleed lewensrolle en verantwoordelikhede soos:  leerder , familielid, vriend,  liefdes maat, werknemer, werkgewer, leier en volgeling, ens.       Bepaal die veranderende aard van elke lewensrol en verduidelik hoe rolveranderinge verhoudings  beïnvloed .        Verduidelik h oe   die   samelewing en kultuur elke lewensrol beïnvloed .  

 

Sleutelterminologie   Lewensrol:  Die rol wat iemand in ’n gesin, gemeenskap, samelewing of ander groep vervul. Dit verwys  ook na die  verwagting van  ’ n persoon se optrede   in ’n bepaalde sosiale posisie  of  met   ‘n bepaalde  status.  

  Identifiseer en ontleed lewensrolle en verantwoordelikhede      Wat is lewensrolle?   Elke persoon vervul verskillende rolle in die lewe. ’n Lewensrol is die posisie of rol wat ’n persoon in die  samelewing, by die huis, by die skool of in verhoudings vervul. Dit kan  een van die volgende  insluit :   om ’n  kind   vir jou ouers te wees , leerder, ouer, vriend, werknemer en vele ander .     Namate mense ouer word, verander hul rolle en verantwoordelikhede. Byvoorbeeld, as kind het jy vir die  meeste dinge op jou ouers of voogde staatgemaak, en dit was jou verantwoordelikheid om na hulle te  luister en hul leiding te volg. Namate jy ouer word, k an jy meer onafhanklik raak en nuwe  verantwoordelikhede aanvaar, soos om met huistake te help en jou skoolwerk te bestuur.     Ons kan ook meer as een lewensrol op enige gegewe tydstip vervul. ’n Leerder kan byvoorbeeld ook ’n  seun of dogter, ’n broer of suster, ’n vriend, ’n sportspanlid, ’n leier in die klas of ’n  deeltydse  werknemer  wees. Elke rol bring sekere verantwoordelikhede en verwagtinge mee.    

Die rol van 'n  leerder   ( student )   'n Leerder se  verantwoordelikhede   is om:      gereeld en betyds skool toe te gaan      huiswerk en opdragte te voltooi      onderwysers en klasmaats te respekteer      skoolreëls te volg      hard te werk en vir die toekoms voor te berei  Die rol van 'n familielid   'n Familielid se  verantwoordelikhede   is om:      ouers, voogde en ouer mense te respekteer      met huistake te help      jonger broers en susters te ondersteun      eerlik te kommunikeer      liefde en omgee te  toon  

Die rol van 'n vriend   'n Vriend se  verantwoordelikhede   is om:   •   eerlik en betroubaar te wees   •   ander se grense te respekteer   •   vriende in moeilike tye te ondersteun   •   negatiewe groepsdruk te vermy   •   positiewe gedrag aan te moedig  Die rol van 'n  liefdesmaat   'n   Liefdes maat  se  verantwoordelikhede   is om:      respek en vriendelikheid te  toon      openlik te kommunikeer      persoonlike grense te respekteer   en ander se  toestemming te vra      lojaal en eerlik te wees        manipulerende   of gewelddadige gedrag te  vermy  

